Kommissaris stel sy twee adjunkte aanGenl. Khehla Sitole en Lt.genl. Lebeoana Jacob Tsumane. Foto: Verskaf. Genl. Khehla Sitole, nasionale polisiekommissaris, het sy twee adjunkkommissarisse aangestel. Lt.genl. Lebeoana Jacob Tsumane is as adjunk- nasionale kommissaris vir misdaadopsporing en genl.maj. Francinah Ntombenhle Vuma is as adjunk- nasionale kommissaris van bestuursadviseringsdienste aangestel. Albei is met onmiddellike inwerkingtreding in hul nuwe poste aangestel. Genl. Khehla Sitole en lt.genl. Francinah Ntombenhle Vuma. Foto: Verskaf. Tsumane was vroeër die Vrystaatse provinsiale kommissaris. Hy het in 1981 by die polisie aangesluit. Tsumane sal direk aan Sitole verslag lewer en verantwoordelik wees vir speurdienste, forensiese dienste en misdaadintelligensie. Vuma word nou bevorder tot die rang van lt.genl. Sy was voor dié pos werksaam as hoof van operasionele ondersteuning vir die afdeling beskermings- en veiligheidsdienste van die polisie. Sy sal verantwoordelik wees vir organisatoriese ontwikkeling, strategiese bestuur, program- en projekbestuur sowel as korporatiewe skakelwerk. Sitole het gesê hy is vol vertroue dat dié aanstellings stabiliteit en leierskap in die geveg teen misdaad en in die polisiegeledere self sal bring.